Biff til frokost: – Føles som gamle dager
20-åringene Aurora og Hennie kutter alt av karbohydrater og deler sin kjøtt-tunge hverdag på TikTok. Aurora Bang (20) kan ikke lenger ta seg en brødskive. Nå er det kun kjøtt og fullfett meieriprodukter som gjelder. – Det går i mest rødt kjøtt, hjerte og lever er billig og næringsrikt, sier Bang.  Bang begynte som student i Trondheim denne høsten. Som ny i byen gikk hun ofte for McDonalds til middag, og det ble mye alkohol. – Det endte med at jeg bare følte meg sånn «blæh», forteller hun. Derfor ville 20-åringen gjøre en endring. På YouTube og TikTok fikk hun høre om «carnivore-dietten», altså livet uten karbohydrater. I omtrent 6 uker har hun testet dietten. Bang mener den har god effekt.  – Jeg føler meg mye mindre sliten, og har renere hud enn noen gang. Med hennes roomie og venninne Hennie Heyerdahl Berg (20) deler hun interessen for mat og trening. De to kjørere samme diett og viser frem hverdagen på TikTok blant annet gjennom video-trenden «What I eat in a day». – Folk synes det er spennende å se hva vi spiser, og mange lurer på hvorfor vi gjør det, sier Berg. Eksempel fra deres konto: På TikTok ønsker de å være en motvekt til den såkalte «clean girl aesthetic», og vise frem at jenter også kan nyte en blodig biff – til og med til frokost.  I denne husholdningen handles det altså bare kjøtt og meieriprodukter. Ofte fra Meny, men også fra lokale bønder.  – Det blir litt billigere da, sier Bang. De to er opptatt av å spise hele dyret, også organene. Det skal visst være lav etterspørsel etter lever og hjerte i ferskvaredisken. – Det presser jo prisene ned, også er organer veldig næringsrikt, mener Berg. Ifølge Bang og Berg bruker de mindre penger på mat nå, enn hva de gjorde før.  Jentene er klar over at de trosser kostrådene fra myndighetene, og ikke minst at dette ikke er den mest bærekraftige dietten. – Derfor er vi opptatt av kortreist og norsk mat, sier Bang. – Også føles dette best for oss. Det kommer før miljøet og myndighetene sine råd, mener Berg. Ernæringsfyioslog Tine Sundfør er svært kritisk til «carnivore-dietten», og sier at trenden bekymrer henne. – Dette viser hvordan kosthold henger mer sammen med trender og mote enn med vitenskap, sier hun. Å spise bare kjøtt og fisk er rett og slett farlig ifølge eksperten. Da er det mange livsviktige næringsstoffer kroppen må ha, som den ikke får. – Over tid kan dette få store konsekvenser, sier Sundfør. Hun mener unge kan være ekstra sårbare for å teste nye type dietter, og håper derfor folk flest er kritiske til å gjøre en helomvending i kostholdet. – Man driver et eksperiment med egen helse, det må man være klar over. Sundfør peker likevel på to grunner til at kjøttdietten i første omgang kan virke som en god idé. – Det er klart at hvis du ikke inntar karbohydrater vil du ha mindre svingninger i blodsukkeret. Mest av alt mener hun likevel at dette kan ha med «placebo» å gjøre. Sundfør understreker at et variert kosthold er det viktigste man kan gjøre for god helse, og ber alle lytte til helsedirektoratet sine kostråd. – De er gode, og de kan man stole på, sier hun.  De to jentene forteller ivrig om hvordan veganske erstatningsprodukter og avokado som har reist halve jorden heller ikke er bra for miljøet.  Denne informasjonen har de funnet på nettet, og i sosiale medier. – Vi ser jo på en del videoer av folk som forteller om dette. Selv om de to mener de er kritiske til kildene sine, handler dette mest om hva de opplever at er meningsfullt selv. – Vi føler at vi går litt tilbake til gamle dager, og er opptatt av evolusjonen og ren mat rett fra naturen, sier Berg. Bang pakker med seg biff i en matboks når hun skal til NTNU for å studere. De to lever tross alt litt annerledes enn de fleste studenter.  – Jeg mener likevel at det ikke går utover det sosiale. Vi tar med oss mat eller inviterer venner på biff, sier Bang. – Men savner dere ikke pasta og sjokolade? Eller bare å ta seg et eple? – Disse cravingsene går over etter hvert, nå har jeg ikke lyst på det lenger, mener Bang. Selv om de to deler om livsstilen på TikTok, er det tydelig på én ting. – Dette er ikke for alle, og ikke noe vi anbefaler til noen, sier Bang. De to understreker at de ikke studerer noe som har med hverken helse eller ernæring å gjøre, og at de ikke er noen form for eksperter på området. – Dette er virkelig bare for gøy, og for å teste, sier Bang. – Litt som et prosjekt eller et eksperiment, legger Berg til. Derfor har de to en avtale om at hvis de blir lei, så bare slutter de. – Dette er nok ikke for alltid, men sånn jeg ser det nå, kommer jeg til å holde på en stund, sier Berg.
Aurora Bang (20) og Hennie Heyerdahl Berg (20) har kuttet karbohydrater og deler sin kjøtt-tunge hverdag på TikTok. De to følger «carnivore-dietten» og spiser primært kjøtt og fullfett meieriprodukter. De ønsker å være en motvekt til «clean girl aesthetic», og viser at jenter kan nyte en blodig biff. Aurora og Hennie er opptatt av kortreist og norsk mat, selv om de innrømmer at dietten ikke er den mest bærekraftige. Ernæringsfysiolog Tine Sundfør er kritisk til dietten og understreker viktigheten av et variert kosthold for god helse.